**Samoštúdium počas obmedzenia školskej prevádzky 20.04.2020 – 24.04.2020**

**Revolučný rok 1848**

Na jar v roku 1848 prepukla v celej Európe revolúcia. Vo Viedni sa zhromaždili pred snemom študenti, obchodníci, remeselníci a robotníci. Zasiahlo vojsko. Bojovalo sa aj v Budapešti.

Maďari pod vedením Lajosa Kossutha (čítaj Lajoša Košuta) žiadali osamostatnenie Uhorska od Viedne.

V marci roku 1848 sa Štúr, Hurban a Hodža – vodcovia revolúcie – rozišli po Slovensku. Vysvetľovali ľudu jeho práva.

V máji 1848 Štúr, Hurban a Hodža vyhlásili v Liptovskom Mikuláši **Žiadosti slovenského národa.** Žiadosti slovenského národa boli prvým národným programom Slovákov v dejinách.

Požadovali: - vlastný snem

- vlastné školy

- národnú slovenskú zástavu

- volebné právo

- slobodu tlače a zhromažďovania

- zrušenie poddanstva.

Slováci poslali svoje žiadosti vláde. Vláda vydala na Štúra, Hurbana a Hodžu zatykač. Slováci pochopili, že ich najväčším nepriateľom je uhorská vláda.

Štúr, Hurban a Hodža vyzývali dobrovoľníkov na boj za národné požiadavky Slovákov. Napokon dala viedenská vláda Slovákom niektoré jazykové práva. V úradnom styku sa mohla používať slovenčina. Slovenčina sa stala vyučovacím jazykom v základných školách. Najdôležitejším výsledkom revolúcie bolo zrušenie poddanstva.

**Čo si zapamätám!**

**V revolučnom roku 1848 Štúr, Hurban a Hodža spísali Žiadosti slovenského národa.**

**Žiadali slovenský snem, slovenské školy a úradný jazyk slovenčinu.**

**Najdôležitejším výsledkom revolúcie v roku 1848 bolo zrušenie poddanstva.**

Čo si zapamätám – prepísať do zošita a naučiť sa!